โรงเรียนนาวังศึกษาวิช

โรงเรียนนาวังศึกษาวิช (อังกฤษ: Nawang Suksawit School; อักษรย่อ: น.ศ. — NWS) หรือเรียกอย่างย่อว่า นาวังวิช เป็นโรงเรียนสหศึกษาในระดับชั้นมัธยมศึกษา เป็นโรงเรียนมัธยมศึกษาขนาดใหญ่และเป็นโรงเรียนมาตรฐานสากล (World Class Standard School) ในจังหวัดหนองบัวลำภู เปิดการเรียนการสอนชั้นมัธยมศึกษาตอนต้นและชั้นมัธยมศึกษาตอนปลายประจำอำเภอนาวัง สังกัดสำนักงานเขตพื้นที่การศึกษามัธยมศึกษาเลย หนองบัวลำภู (เขต 19 เดิม) เครือข่ายพัฒนาคุณภาพการศึกษา สหวิทยาเขตวังแสนสุวรรณ สำนักงานคณะกรรมการการศึกษาขั้นพื้นฐาน กระทรวงศึกษาธิการ โรงเรียนนาวังศึกษาวิชตั้งอยู่เลขที่ 55 หมู่ที่ 13 ถนนอุดรธานี-วังสะพุง ตำบลนาเหล่า อำเภอนาวัง จังหวัดหนองบัวลำภู  

**ประวัติโรงเรียนนาวังศึกษาวิช**
โรงเรียนนาวังศึกษาวิช เป็นโรงเรียนมัธยมศึกษา ประจำอำเภอนาวัง จังหวัดหนองบัวลำภู  เดิมชื่อ โรงเรียนนากลางศึกษาวิช อำเภอนากลาง จังหวัดอุดรธานี จัดตั้งขึ้นเมื่อวันที่ 30 มีนาคม พ.ศ. 2521 เปิดสอนครั้งแรกเมื่อเดือนพฤษภาคม พ.ศ. 2521 มีนักเรียนจำนวน 120 คน ได้รับการจัดสรรอัตราครู 4 คน มี นายพีรพล ศรีเหล่า เป็นครูใหญ่ โรงเรียนมีพื้นที่ 63 ไร่ 2 งาน 80 ตารางวา สภาพพื้นที่โดยทั่วไปจะลาดเอียงจากทิศตะวันตกไปยังทิศตะวันออกพื้นที่ส่วนใหญ่เป็นหินลูกรังปนดินเหนียว ทำให้เป็นปัญหาด้านการเพาะปลูก การปรับสภาพพื้นที่ และการกักเก็บน้ำเป็นอย่างมาก โดยระยะแรกที่อยู่ในสังกัดจังหวัดอุดรธานี โรงเรียนตั้งอยู่ที่ตำบลนาเหล่า อำเภอนากลาง จังหวัดอุดรธานี เริ่มแรกใช้เรือนอิ่มอร่อยเป็นสถานที่ในการทำการเรียนการสอน ก่อนที่จะได้อาคารเรียนหลังแรกคือ อาคารอินทนิลที่สร้างเสร็จในปี 2523 ตามด้วยอาคารราชพฤกษ์ ที่สร้างเสร็จในปี 2529 จนถึงปีการศึกษา 2535 ได้รับอนุมัติจากกระทรวงศึกษาธิการ ให้เปิดสอนในระดับมัธยมศึกษาตอนปลาย หลังจากนั้นเมื่อปี พ.ศ. 2536 บริเวณฝั่งตะวันตกของจังหวัดอุดรธานีที่มีอาณาเขตติดกับจังหวัดเลยได้แก่ อำเภอหนองบัวลำภู อำเภอนากลาง อำเภอสุวรรณคูหา อำเภอศรีบุญเรือง และอำเภอโนนสัง ได้รับการประกาศจัดตั้งเป็นจังหวัดหนองบัวลำภู เมื่อวันที่ 1 ธันวาคม พ.ศ. 2536 โดยประกาศในหนังสือราชกิจจานุเบกษา ฉบับพิเศษ เล่มที่ 110 ตอนที่ 125 ลงวันที่ 2 กันยายน พ.ศ. 2536 โรงเรียนนาวังศึกษาวิชจึงได้อยู่ในสังกัดอำเภอนากลาง จังหวัดหนองบัวลำภู จนกระทั่งวันที่ 30 เมษายน พ.ศ. 2537 กระทรวงมหาดไทยได้ประกาศให้พื้นที่ทั้ง 5 ตำบลของอำเภอนากลาง ได้แก่ ตำบลเทพคีรี ตำบลนาเหล่า ตำบลนาแก ตำบลวังทอง และตำบลวังปลาป้อม ยกฐานะขึ้นเป็นกึ่งอำเภอนาวัง โรงเรียนจึงได้เปลี่ยนชื่อตามชื่อกิ่งอำเภอในสมัยนั้นเป็น โรงเรียนนาวังศึกษาวิช 
ปีการศึกษา 2538 ทางราชการได้อนุมัติให้สร้างอาคารเรียนหลังใหม่ขึ้นคือ อาคารลีลาวดี เนื่องจากจำนวนนักเรียนที่เพิ่มขึ้นจากการเปิดรับนักเรียนชั้นมัธยมศึกษาตอนปลาย ประกอบกับการเป็นโรงเรียนมัธยมศึกษาประจำอำเภอนาวัง และเพื่อรองรับการขยายตัวของโรงเรียนที่จะเกิดขึ้นในอนาคต 
ปีการศึกษา 2546 โรงเรียนได้รับเลือกจากกระทรวงศึกษาธิการ ให้เป็นโรงเรียนในโครงการ หนึ่งอำเภอ หนึ่งโรงเรียนในฝัน ประจำอำเภอนาวัง จังหวัดหนองบัวลำภู ซึ่งเป็นโครงการเด่นทางการปฏิรูปการศึกษาของรัฐบาลในสมัยนั้น และด้วยศักยภาพและคุณภาพด้านต่าง ๆ ของโรงเรียนนาวังศึกษาวิชส่งผลให้โรงเรียนกลายเป็นแหล่งเรียนรู้ที่สำคัญยิ่งของอำเภอนาวัง และได้รับรางวัลมากมายทั้งระดับจังหวัด ระดับภาคตะวันออกเฉียงเหนือและระดับประเทศ 
จากความร่วมมือของบุคลากรครูและนักเรียนส่งผลให้โรงเรียนนาวังศึกษาวิชเริ่มเป็นที่รู้จักกันมากยิ่งขึ้นในจังหวัดหนองบัวลำภู นอกจากนี้โรงเรียนนาวังศึกษาวิชยังได้รับคัดเลือกเป็น โรงเรียนแกนนำการพัฒนาสู่ประชาคมอาเซียน ประจำจังหวัดหนองบัวลำภู และกำลังประเมิณเป็นศูนย์เศรษฐกิจพอเพียงประอำเภออีกด้วย อย่างไรก็ตาม การพัฒนาทางด้านการศึกษาใด ๆ ของโรงเรียนนาวังศึกษาวิชที่ผ่านมา คงไม่สามารถดำเนินการได้โดยลำพัง จำเป็นอย่างยิ่งที่จะต้องพึ่งพาและได้รับความร่วมมือสนับสนุนจากทุกภาคส่วนจึงจะทำให้สำเร็จลงได้ อาทิ สมาคมศิษย์เก่าโรงเรียนนาวังศึกษาวิช ชมรมต้นกล้านาวังวิช คณะครู นักเรียน และหน่วยงานราชการภายในอำเภอนาวัง 
ปีการศึกษา 2557 สำนักงานเขตพื้นที่การศึกษามัธยมศึกษา เขต 19 ได้แต่งตั้งให้ ดร.สุขเกษม พาพินิจ ผู้อำนวยการโรงเรียนหนองสวรรค์วิทยาคาร อำเภอเมืองหนองบัวลำภู จังหวัดหนองบัวลำภู มาดำรงตำแหน่งผู้อำนวยการแทน ดร.จิรวัฒน์ จิรวัฒนพิสิษฐ์ ซึ่งเกษียณอายุราชการ
ปีการศึกษา 2561 โรงเรียนนาวังศึกษาวิชได้รับการคัดเลือกและประเมิณให้เป็น ศูนย์การเรียนรู้ตามหลักปรัชญาของเศรษฐกิจพอเพียงด้านการศึกษา แห่งที่ 3 ของจังหวัดหนองบัวลำภู และในเดือนพฤษภาคมปีเดียวกันนั้นเอง สำนักงานเขตพื้นที่การศึกษามัธยมศึกษา เขต 19 ได้แต่งตั้งให้ นายพิศิษฐ์ ชินชัยพงษ์ ผู้อำนวยการโรงเรียนบ้านขามพิทยาคม อำเภอเมืองหนองบัวลำภู จังหวัดหนองบัวลำภู มาดำรงตำแหน่งผู้อำนวยการแทน นายสุขเกษม พาพินิจ ซึ่งย้ายไปดำรงตำแหน่งผู้อำนวยการที่โรงเรียนคำแสนวิทยาสรรค์ อำเภอนากลาง จังหวัดหนองบัวลำภู
ปีการศึกษา 2561 เป็นต้นไป โรงเรียนนาวังศึกษาวิช ได้ยกระดับคุณภาพการศึกษานั่นคือการเข้าสู่โรงเรียนมาตรฐานสากล (World-Class Standard School) ที่มีเป้าหมายอยู่ที่นักเรียนจะต้อง เป็นเลิศด้านวิชาการ สื่อสารสองภาษา ล้ำหน้าทางความคิด ผลิตงานอย่างสร้างสรรค์ และร่วมกันรับผิดชอบต่อสังคมโลก นับเป็นโรงเรียนที่ 4 ของจังหวัดหนองบัวลำภูที่ได้เป็นโรงเรียนมาตรฐานสากล
ปีการศึกษา 2562 สำนักงานเขตพื้นที่การศึกษามัธยมศึกษา เขต 19 ได้แต่งตั้งให้ นายจำเนียร มัตกิต ผู้อำนวยการโรงเรียนนาแกวิทยา อำเภอนาวัง จังหวัดหนองบัวลำภู มาดำรงตำแหน่งผู้อำนวยการแทนนายพิศิษฐ์ ชินชัยพงษ์ ซึ่งเกษียณอายุราชการ
ปีการศึกษา 2563 เป็นต้นไป โรงเรียนาวังศึกษาวิช ได้เปิดการเรียนการสอนทั้งสายสามัญและสายอาชีพ หรือโครงการทวิศึกษา โดยนักเรียนที่เรียนในโครงการทวิศึกษา จะได้รับวุฒิการศึกษา 2 วุฒิคือ วุฒิ ม.6 และวุฒิ ปวช. โดยโครงการทวิศึกษาจะเรียนร่วมกับวิทยาลัยอาชีวศึกษา
center
ปัจจุบัน โรงเรียนนาวังศึกษาวิช ตั้งอยู่ เลขที่ 55 หมู่ที่ 13 ถนนอุดรธานี-วังสะพุง ตำบลนาเหล่า อำเภอนาวัง จังหวัดหนองบัวลำภู 
มีอาคารเรียน 4 หลัง อาคารปฏิบัติการ 4 หลัง อาคารชั่วคราว 1 หลัง หอประชุมใหญ่ชั้นเดียว 1 หลัง โดยใช้เป็นพื้นที่ก่อสร้างทั้งหมดกว่า 14 ไร่ มีนักเรียน 1,492 คนและบุคลากรทางการศึกษา 82 คน จัดเป็นโรงเรียนมัธยมศึกษาขนาดกลาง และเป็นโรงเรียนประจำอำเภอนาวัง โดยโรงเรียนมีระยะทางจากโรงเรียนถึงศูนย์ราชการจังหวัดหนองบัวลำภูประมาณ 42 กิโลเมตร 

**ข้อมูลทั่วไป**
ปีการศึกษา 2562  โรงเรียนนาวังศึกษาวิช อำเภอนาวัง จังหวัดหนองบัวลำภู สังกัดสำนักงานคณะกรรมการการศึกษาขั้นพื้นฐาน (สพฐ.) กระทรวงศึกษาธิการ กำหนดแผนการจัดชั้นเรียน  ระดับชั้นมัธยมศึกษาตอนต้น และระดับชั้นมัธยมศึกษาตอนปลาย 8:8:8/7:7:7  รวม 45 ห้องเรียน  มีครูและบุคลากรทางการศึกษารวม 82 คน แบ่งโครงสร้างการบริหารออกเป็น 5 ฝ่ายคือ คือ ฝ่ายบริหาร(ผอ.) ฝ่ายบุคคล ฝ่ายวิชาการและงานทะเบียน ฝ่ายงานทั่วไป และฝ่ายงบประมาณ มีนักเรียน  1,500 คน ภายใต้การนำของคณะกรรมการสภานักเรียน มีอาคารเรียน 4 หลัง  อาคารประกอบ 4 หลัง อาคารชั่วคราว 1 หลัง หอประชุมอเนกประสงค์ 1 หลัง โครงการก่อสร้างอาคารเรียน 1 หลัง สถานภาพสำคัญที่หน่วยงานต้นสังกัด คือ กระทรวงศึกษาธิการและสำนักงานคณะกรรมการการศึกษาขั้นพื้นฐาน (สพฐ.)  กำหนดภารกิจ ให้ดำเนินการอย่างมีมาตรฐานคุณภาพตามหลักโรงเรียนมาตรฐานสากล (World Class Standard School : WCSS) และสอดคล้องกับการเป็นโรงเรียนศูนย์การเรียนรู้ตามหลักปรัชญาของเศรษฐกิจพอเพียงด้านการศึกษา

**อาณาเขต**
 พื้นที่ 63 ไร่ 2 งาน 80 ตารางวา
** ทิศเหนือ ติดกับชุมชนบ้านนาเหล่า
** ทิศตะวันออก ติดกับถนนนาวัง-นาด้วง
** ทิศตะวันตก ติดกับร้านศรีบุญเรืองเนื้อย่างเกาหลี
** ทิศใต้ ติดถนนอุดรธานี-วังสะพุง (ทางหลวงหมายเลข 210)

**สถานที่ภายในโรงเรียน**
โรงเรียนนาวังศึกษาวิชมีอาคารเรียน 4 หลัง อาคารปฏิบัติการ 4 หลัง อาคารชั่วคราว 1 หลัง หอประชุม 1 หลัง และสถานที่ต่าง ๆ ดังนี้
center- หอประชุมสัตบรรณ- อาคาร 1 (อาคารอินทนิล)- อาคาร 2 (อาคารราชพฤกษ์/ อาคารวิทย์)- อาคาร 3 (อาคารลีลาวดี)- อาคาร 4 (อาคาร 45 ปี)- อาคารคหกรรม- อาคารอุตสาหกรรม- อาคารเกษตรกรรม- อาคารทัศนศิลป์- โรงอาหาร- โดม 40 ปี โรงเรียนนาวังศึกษาวิช- สวนศิลป์- ลานต้นโพธิ์- โดมจอดรถจักรยานยนต์- ร้านค้าสวัสดิการ- ปรัมพิธี- สนามเทนนิส- สนามฟุตบอล- ลานกิจกรรม- ลานน้ำพุ- ศาลาแดง

**หลักสูตรที่เปิดสอน**
โรงเรียนนาวังศึกษาวิช เปิดให้การศึกษาขั้นพื้นฐานระดับมัธยมศึกษาปีที่ 1-6 (ช่วงชั้นที่ 3-4) โดยในระดับชั้นมัธยมศึกษาปีที่ 4-6 มีทั้งหลักสูตรสามัญและหลักสูตรทวิศึกษา ซึ่งโรงเรียนนาวังศึกษาวิชได้จัดตามหลักสูตรการศึกษาขั้นพื้นฐาน โดยมีองค์กรหลักของสถานศึกษาที่มีหน้าที่จัดการเรียนรู้ ได้แก่ กลุ่มสาระการเรียนรู้ต่าง ๆ รวม 8 กลุ่ม คือ- กลุ่มสาระการเรียนรู้ภาษาไทย- กลุ่มสาระการเรียนรู้ภาษาต่างประเทศ- กลุ่มสาระการเรียนรู้คณิตศาสตร์- กลุ่มสาระการเรียนรู้วิทยาศาสตร์- กลุ่มสาระการเรียนรู้สังคมศึกษา ศาสนา และวัฒนธรรม- กลุ่มสาระการเรียนรู้พลศึกษาและสุขศึกษา- กลุ่มสาระการเรียนรู้ศิลปะ- กลุ่มสาระการเรียนรู้การงานอาชีพและเทคโนโลยี
ปัจจุบัน โรงเรียนนาวังศึกษาวิชได้จัดทำหลักสูตรสถานศึกษาโดยยึดตามหลักสูตรการศึกษาขั้นพื้นฐาน พุทธศักราช 2551 เป็นหลักสูตรแกนกลางการศึกษา และจัดแผนการเรียนการสอนอย่างครอบคลุมและตรงตามความต้องการของผู้เรียน ดังนี้

**แผนการเรียนพิเศษของโรงเรียนนาวังศึกษาวิช **
 โครงการห้องเรียนพิเศษด้านวิทยาศาสตร์ คณิตศาสตร์ เทคโนโลยี (GEP) เฉพาะระดับมัธยมศึกษาตอนต้น- โครงการห้องเรียนพิเศษด้านวิทยาศาสตร์การกีฬา (PEP) เฉพาะระดับมัธยมศึกษาตอนต้น- โครงการห้องเรียนพิเศษวิทยาศาสตร์-คณิตศาสตร์ (SM) เฉพาะระดับมัธยมศึกษาตอนปลาย

**กิจกรรมโรงเรียน**

**กีฬาสี ฟ้า-แดง เกม**
โรงเรียนนาวังศึกษาวิช จะมีการจัดการแข่งขันกีฬาภายในหรือกีฬาสีในช่วงต้นเดือนพฤษจิกายนของทุกปี ปีละ 2 วัน โดยแบ่งคณะสีทั้งหมด 4 คณะสีคือ - สีชมพู|#FF66CC คณะสีชมพู- สีม่วง|#6600CC คณะสีม่วง- สีเขียวเข้ม|#008B00 คณะสีเขียว- สีเหลือง|#FFFF33 คณะสีเหลือง
โดยมีเป้าหมายคือ ให้นักเรียนเป็นผู้ที่มีสุขภาพร่างการแข็งแรงตามที่กระทรวงศึกษาธิการกำหนดให้มีการจัดกิจกรรมกีฬาภายใน ซึ่งในปีปัจจุบันได้จัดเป็นครั้งที่ 15

**ค่ายกล้าอาสา กล้านาวัง**
โรงเรียนนาวังศึกษาวิช เป็นหนึ่งโรงเรียนเครือข่ายกล้าแผ่นดิน โดยมีชมรมต้นกล้านาวังวิช ประจำอยู่ ซึ่งในแต่ละปีก็จะมีการจัดกิจกรรมของชมรม ประมาณเดือนกรกฎาคม-สิงหาคม ของทุกปี โดยเป็นกิจกรรมที่เน้นในด้านคุณธรรมและจริยธรรมของบุคคล โดยมีเป้าหมายคือ ให้นักเรียนเป็นผู้ที่มีจิตสาธารณะ เป็นคนดีของสังคมและประเทศชาติ

**รายนามผู้บริหารสถานศึกษา**

**เกียรติประวัติ**
# ได้รับคัดเลือกให้เป็นโรงเรียนในโครงการ หนึ่งอำเภอหนึ่งโรงเรียนในฝัน จาก กระทรวงศึกษาธิการ
# โรงเรียนได้รับการรับรองมาตรฐานโรงเรียนส่งเสริมสุขภาพ ระดับทอง
# โรงเรียนทรงคุณค่า สพฐ. ด้านการศึกษายอดเยี่ยม
# ได้รับเลือกให้เป็น โรงเรียนดีใกล้บ้าน
# ผลประเมินคุณภาพภายนอก รอบสามของสถานศึกษาระดับการศึกษาขั้นพื้นฐาน (ประเภททั่วไป)  ได้รับการรับรองคุณภาพ ในระดับ ดี
# โครงการ Best Practice ระดับภาคตะวันออกเฉียงเหนือ  ได้รับรางวัล ชนะเลิศ
# เป็นตัวแทนภาคตะวันออกเฉียงเหนือเข้าร่วมในงาน สิงหาคม เดือนแห่งการเรียนรู้ประวัติศาสตร์ตามแนวพระราชดำริ ปี 2560 (1S2C) ที่กรุงเทพมหานคร ซึ่งจัดโดย สพฐ.
# ได้รับการประเมินให้เป็น ศูนย์การเรียนรู้ตามหลักปรัชญาของเศรษฐกิจพอเพียงด้านการศึกษา
# ได้รับการประเมินให้เป็น โรงเรียนมาตรฐานสากล (World-Class Standard School)
# ได้รับเลือกเป็นเข้าภาพในการแข่งขันกีฬายูโดยุวชน เยาวชนชิงแชมป์ประเทศไทย ประจำปี 2561 จากสมาคมกีฬายูโดแห่งประเทศไทย

**อ้างอิง**

**แหล่งข้อมูลอื่น**
 เว็บไซต์โรงเรียนนาวังศึกษาวิช date=2017-04-22 - เว็บไซต์สำนักงานเขตพื้นที่การศึกษามัธยมศึกษาเขต 19 สพฐ date=2020-11-27 - เฟสบุคแฟนเพจ 
หมวดหมู่:โรงเรียนมาตรฐานสากล
หมวดหมู่:โรงเรียนมัธยมศึกษาขนาดกลาง
หมวดหมู่:โรงเรียนในจังหวัดหนองบัวลำภู
หมวดหมู่:โรงเรียนสังกัดสำนักงานเขตพื้นที่การศึกษามัธยมศึกษาเลย หนองบัวลำภู
หมวดหมู่:โรงเรียนที่ก่อตั้งในปี พ.ศ. 2521
หมวดหมู่:อำเภอนาวัง